钦定古今图书集成/明伦汇编/官常典/第540卷 > 欧磐
## 钦定古今图书集成/明伦汇编/官常典/第540卷 > 欧磐

按《明外史》本传：“磐，滁人，袭世职指挥使。成化中，擢广
东都指挥佥事，屡剿蛮寇有功。用总督朱英荐，充广
西右参将，分守柳州、庆远。与左参将马义讨融县八
砦猺，克之。师旋，馀贼复出掠，被劾。帝绌磐等功，但恤
死事家。兵部以猺方公彊乱，劾总镇中官顾恒等，并
及磐，当謪戍。督抚奏磐所守乃猺獞出没地，磐募死”
士，夜入贼巢，斩其渠胡公返，威震群蛮。论功赎罪。帝
乃宥之，还故任。二十三年，郁林、陆川贼黄公定、胡公
明等猖獗，磐偕按察使陶鲁等分五道攻破之。进都
指挥同知。弘治初，谢病解职。总督秦弦乞起磐，诏还
任。八年，府江、永安诸獞乱。总督闵珪调兵六万，分四
哨讨。磐自象州、修仁直捣陆峒，所向摧破。已，偕诸军
连破砦寨百八十，斩首六千有奇，进都指挥使，迁广
西副总兵。思恩土官岑濬筑石城于丹良庄，截江，括
商、利帅府令毁之，不听。磐自田州还，督兵将毁城。濬
率众拒击败之，卒夷其城。都御史邓廷瓒等以磐功
多，言于朝，进都督佥事。十五年命佩平蛮将军印，镇
守湖广。磐为将，廉能得士，久镇南邦，蛮人畏服。十八
年请老。寻卒，祭葬如制。